“Maailman muuttaminen on mahdotonta. Sen tietävät kaikki. On kuitenkin ihmisiä, jotka eivät usko sitä. He muuttavat maailmaa.” Olen matkamme aikana miettinyt muutosta ja mitä siihen tarvitaan. Siihen tarvitaan ihmisiä, nuoria ja vanhoja, jotka uskovat muutoksen mahdollisuuteen. Yksin emme voi tavoitteita saavuttaa, vaan se tehdään yhdessä yhdistämällä ihmisten erilaiset osaamiset. Askel askeleelta päästään kohti tavoitteita. Me kapuajat olemme saaneet nähdä täällä ollessamme, että muutosta tapahtuu joka päivä. Olemme tavanneet nuoria, jotka haluavat välittää oppimaansa tietoa itseään nuoremmille. He tekevät työtä sydämestään ja esimerkiksi tänään saimme kuulla, että nuorten verkostoon kuuluvat auttavat koulua mm. erilaisten tilaisuuksien järjestämisessä. Tiedottaminen täällä on yleistä seinämaalausten välitykellä. Seinämaalaukset suunnitellaan yhdessä ja mietitään, millaisia asioita halutaan nostaa esille.